Jupiter, Saturnus skyn 'n paar dae saam | Netwerk24
Jupiter, Saturnus skyn 'n paar dae saam
Deur Malherbe Nienaber 21 Desember 2020 21:09
'n Skaars verskynsel waar Jupiter en Saturnus baie na aan mekaar skyn sal Maandag op sy helderste gesien word, volgens dié illustrasie wat die Suid-Afrikaanse Sterrewag uitgereik het. Foto: Facebook (SAAO)
'n "Groot samekoms" van Jupiter en Saturnus sal na verwagting Maandagaand vir die eerste keer in eeue die helderste te sien wees.
Suid-Afrikaners is aangeraai om net ná sonsondergang wes te kyk om dié twee planete te sien saam skyn, byna soos een ster in die naglug.
Volgens die Suid-Afrikaanse Astronomiese Sterrewag (SAAO) sal Jupiter en Saturnus Maandagaand die naaste aan mekaar wees, maar die samekoms kan steeds oor die volgende paar dae geniet word.
Nasa het verlede Dinsdag gesê dit is byna 400 jaar sedert dié planete so naby mekaar verbybeweeg soos van die aarde af gesien en naastenby 800 jaar sedert dit in die aand gebeur het sodat "amper almal oor die wêreld heen dit kan aanskou".
Daar word na dié verskynsel verwys as die "Kersfees-ster", met sommiges wat bespiegel dat dié verskynsel die sogenaamde Ster van Betlehem in die Kersverhaal is.
Die twee planete het glo laas in 1623 so naby aan mekaar gelyk, soos van die aarde af gesien.
Volgens Nasa kan die publiek met behulp van 'n verkyker of klein teleskoop vier van Jupiter se groot mane sien.
"Van waar ons op die aarde van kyk, lyk dit of die reuse-gasplanete baie naby aan mekaar is, maar hulle is honderde miljoene myle van mekaar in die ruimte."
Dit kom dikwels voor of Jupiter en Saturnus verby mekaar in hul wentelbane beweeg en elke 20 jaar is hulle in lyn met mekaar.